# Ahhotep

### A Wikipédiából, a szabad lexikonból.

Ahhotep egyiptomi hieroglifákkal

Ahhotep (vagy Jahhotep, „A Hold elégedett”) ókori egyiptomi királyné, a XVII. dinasztiabeli Szekenenré Ta-aa testvére és felesége; a XVIII. dinasztia első fáraójának, I. Jahmesznek és feleségének, Ahmesz-Nofertarinak az édesanyja.[1]

## [szerkesztés] Származása, családja

A thébai uralkodócsalád feje, Szenahtenré Ta-aa és felesége, Tetiseri lányaként született a második átmeneti korban, amikor Egyiptom kettészakadt, északi részén a betolakodó hükszószok uralkodtak. Ahhotep feleségül ment fivéréhez, Szekenenréhez, akinek a Nagy Királyi Hitvese lett (Szekenenrének két másik felesége is volt, Ahmesz-Inhapi és Szitdzsehuti, akik feltehetőleg szintén a testvérei voltak[2]). Feltehetőleg a fiuk volt Szekenenré utóda, Kamosze, bár az is lehet, hogy a testvérük volt[3]. A későbbi fáraón, Jahmeszen kívül még lehet, hogy volt egy másik Jahmesz nevű fia, aki fiatalon meghalt, valamint egy Ahmesz-Nebetta nevű lánya. Lehetséges, hogy az ő gyermekei még Ahmesz-Henutemipet, Ahmesz-Tumeriszi, Binpu, Jahmesz-Szipair és Ahmesz-Meritamon.

## [szerkesztés] Élete

Ahhotep fegyverei és ékszerei

Szekenenré és Kamosze uralkodása alatt megkezdődött a hükszószok kiűzése Egyiptomból. Szekenenré erőszakos halált halt, feltehetőleg csatában esett el, és Kamosze is meghalt háromévi uralkodás után, így Ahhotep fia, I. Jahmesz lépett trónra, még gyermekként. Ahhotep régensként uralkodott fia helyett, és úgy tűnik, katonai szerepet is vállalt, több kitüntetést is kapott ugyanis bátorságáért. Egy sztélé tanúsága szerint gondoskodott Egyiptomról, vigyázott a katonáira, visszahozta a szökevényeket és összegyűjtötte a dezertőröket, megbékítette Felső-Egyiptomot és kiűzte a lázadókat.[4]

Nem tudni, eredetileg hol temették el Ahhotepet, valószínűleg Thébában[5]. Külső koporsóját később a Deir el-Bahari-i rejtekhelyen találták meg, múmiájának holléte nem ismert[6].

Címei: A király leánya; A király testvére; Nagy királyi hitves; A király anyja; Az isten felesége (ez utóbbi csak koporsóján tűnik fel)[7], Alsó- és Felső-Egyiptom úrnője [8].

Nem tudni, azonos-e egy másik Ahhotep nevű királynéval, akit csak egy koporsófelirat azonosít, és aki talán Kamosze felesége volt[9]. Amennyiben igen, az is lehet, hogy Ahhotep Kamosze felesége is volt valamikor[10].

## [szerkesztés] Forrás

1. ^ b{dodson}}, p.128
2. ^ Dodson–Hilton, op.cit., pp.124
3. ^ Dodson–Hilton, op.cit., p.124
4. ^ Ian Shaw (szerk.): Az ókori Egyiptom (Debrecen, GoldBook, 2004, ISBN 963-425-022-X), p.228
5. ^ Shaw, op.cit., p.237
6. ^ Dodson–Hilton, op.cit., p.128
7. ^ Dodson–Hilton, op.cit., p.128
8. ^ Shaw, op.cit., p.244
9. ^ Dodson–Hilton, op.cit., p.128
10. ^ Shaw, op.cit., p.244

Előde: | Ahhotep | Utóda:
Tetiseri | Egyiptom királynéja | Ahmesz-Nofertari

A lap eredeti címe "http://hu.wikipedia.org../../../a/h/h/Ahhotep.html"

Kategóriák: 18. dinasztia | Ókori egyiptomi hercegnők | Ókori egyiptomi királynék

##### Views

- Szócikk
- Vitalap
- Aktuális változat

##### Keresés

##### Más nyelveken

- English